ai4bharat/Pralekha huggingface dataset:
மனித வள மேம்பாட்டு அமைச்சகம்
மத்திய மனிதவள மேம்பாட்டு அமைச்சர் திரு ரமேஷ் பொக்ரியால் ”நிஷாங்க்” புதுதில்லியில் யுக்தி  [அறிவு, தொழில்நுட்பம் மற்றும் புத்தாக்கம் ஆகியவற்றுடன் இந்திய இளைஞர்கள் கோவிட் தொற்றை எதிர்கொள்ளுதல்] என்ற இணைய போர்ட்டலைத் துவக்கி வைத்தார்
மத்திய மனிதவள மேம்பாட்டு அமைச்சர் திரு ரமேஷ் பொக்ரியால் ”நிஷாங்க்” புதுதில்லியில் யுக்தி  [அறிவு, தொழில்நுட்பம் மற்றும் புத்தாக்கம் ஆகியவற்றுடன் இந்திய இளைஞர்கள் கோவிட் தொற்றை எதிர்கொள்ளுதல்] என்ற இணைய போர்ட்டலைத் துவக்கி வைத்தார். மனிதவள மேம்பாட்டு அமைச்சகத்தின் முயற்சிகள் மற்றும் புத்தாக்க நடவடிக்கைகளைக் கண்காணிக்கவும் ஆவணப்படுத்தவும் உதவுகின்ற ஒரு பிரத்யேக போர்ட்டலாக மற்றும் டேஷ்போர்டாக இது இருக்கிறது. இந்தப் போர்ட்டலின் முக்கியமான நோக்கம் என்னவென்றால் கோவிட்-19 உருவாக்கியுள்ள சவால்களின் பல்வேறு பரிமாணங்களையும், ஒருங்கிணைந்த மற்றும் விரிவான முறையில் அணுகுவதாகும்.
இதன் தொடக்க நிகழ்ச்சியில் பேசிய அமைச்சர் கோவிட்-19 ஏற்படுத்தியுள்ள நெருக்கடியான இந்தக் காலகட்டத்தில் நமது கல்வி சார்ந்த வேலையில் உள்ளவர்களை மனம் மற்றும் உடல் ரீதியாக ஆரோக்கியமாக வைத்திருக்க வேண்டியது நமது முதன்மையான குறிக்கோள் ஆகும். மேலும் மாணவர்களுக்கு அதிகத் தரத்திலான கற்றல் சூழ்நிலையை தொடர்ச்சியாக வழங்குவதும் முக்கியமானது ஆகும். இந்த சிரமமான காலகட்டத்தில் நமது குறிக்கோளை அடைவதற்கு உதவியாக மனிதவள மேம்பாட்டு அமைச்சகம் மேற்கொண்ட ஒரு முயற்சியாக இந்தப் போர்ட்டல் உள்ளது.
கல்வி நிறுவனங்கள், குறிப்பாக கோவிட் தொடர்பான ஆராய்ச்சியில் ஈடுபட்டுள்ள கல்வி நிலையங்களின் பல்வேறு புத்தாக்க நடவடிக்கைகள் மற்றும் முயற்சிகளை இந்தப் போர்ட்டல் கவனத்தில் எடுத்துக் கொள்ளும் என்று பொக்ரியால் தெரிவித்தார். கல்வி நிலையங்கள் மேற்கொள்ளும் சமுதாய மேம்பாட்டு நடவடிக்கைகளும், மாணவர்களின் ஒட்டுமொத்த நல்வாழ்வை மேம்படுத்துவதற்காக எடுக்கப்படும் நடவடிக்கைகளும் இந்தப் போர்ட்டலில் கவனம் பெறும். கல்வி சார்ந்த சமுதாயத்தினருக்கு திறம்பட சேவைகளை வழங்குவதற்கான தரம் மற்றும் அளவு இரண்டின் அளவீடுகளும் போர்ட்டலில் இடம்பெறும். எதிர்பாராமல் ஏற்பட்டுள்ள கோவிட்-19 சூழலின் காரணமாக உருவாகியுள்ள பல்வேறு சவால்களை எதிர்கொள்வதில் கடைபிடிக்கப்படும் தங்களது செயல் உத்திகளையும் இதர எதிர்கால நடவடிக்கைகளையும் பல்வேறு கல்வி நிறுவனங்கள் பகிர்ந்து கொள்ள இந்தப் போர்ட்டல் அனுமதிக்கும் என்றும் அமைச்சர் தெரிவித்தார். மிகச் சிறப்பாகத் திட்டமிடுவதற்குத் தேவையான உள்ளீடுகளை இந்தப் போர்ட்டல் வழங்கும் என்றும் அடுத்த ஆறு மாதங்களில் மனிதவள மேம்பாட்டு அமைச்சகம் தனது செயல்பாடுகளை திறம்பட கண்காணிப்பதற்கும் இந்தப் போர்ட்டல் உதவும் என்றும் அமைச்சர் நம்பிக்கை தெரிவித்தார்.
மனித வள மேம்பாட்டு அமைச்சகம்
உன்னத பாரத அபியான் 2.0 திட்டத்தை மத்திய மனிதவள மேம்பாட்டு அமைச்சகம் தொடங்கியது
உன்னத பாரத அபியான் 2.0 திட்டத்தை மத்திய மனிதவள மேம்பாட்டு அமைச்சகம் இன்று  புதுதில்லியில் தொடங்கியது. அகில இந்தியத் தொழில்நுட்பக் கல்வி கவுன்சில் தலைமையகத்தில் நடைபெற்ற தொடக்கவிழாவில் காணொலி மூலம் உரையாற்றிய மத்திய மனிதவள மேம்பாட்டுத் துறை அமைச்சர் திரு. பிரகாஷ் ஜவ்டேகர், நாட்டின் எதிர்காலத்தை மேம்படுத்தும், அதிகாரமளிக்கும் மற்றும் பிரகாசமாக்கும் உண்மையான முகவர்கள் மாணவர்களே என்றார்.
உன்னத பாரத அபியான் 2.0 இந்தியாவில் மாற்றத்தை ஏற்படுத்தும் பிரதமர் திரு. நரேந்திர மோடியி8888ன் தொலைநோக்குப் பார்வையை ஒட்டியது என திரு. ஜவ்டேகர் குறிப்பிட்டார். இந்தத் தொலைநோக்குப் பார்வையின்படி கல்லூரி மற்றும் பல்கலைக்கழக மாணவர்கள் தங்களுக்கு அருகில் உள்ள கிராமங்களுக்குச் சென்று அங்குள்ள மக்களுடன் பழகி, அவர்கள் அன்றாட வாழ்வில் சந்திக்கும் பிரச்சனைகளைத் தெரிந்துகொள்ள வேண்டும் என்று கூறினார்.
இந்தியா கிராமங்களில் வாழ்கிறது என்றும் ஒவ்வொரு கிராமத்திற்கும் அதற்கெனச் சிறப்புக்களும் சவால்களும் உள்ளன என்றும் மகாத்மா காந்தி கூறியிருப்பதை அவர் சுட்டிக்காட்டினார். மனிதவள மேம்பாட்டு அமைச்சகத்தின் இந்த முன்முயற்சியானது உண்மையான பாரத தரிசனத்திற்கு உதவுவதுடன், கிராமப்புற மக்கள் எதிர்கொள்ளும் அடிப்படைச் சவால்கள் பற்றி மாணவர்கள் தெரிந்துகொள்வது மற்றும் அவர்களின் நல்வாழ்வுக்கான செயல்முறை தீர்வுகளை ஏற்படுத்துவது ஆகியவற்றுக்கான ஒரு வாய்ப்பும் ஆகும் என்று அவர் மேலும் கூறினார்.
மாணவர்கள், பிரச்சனைகளை அடையாளம் காண்பதிலும் சுகாதாரம், தூய்மை, கழிவுமேலாண்மை பயிரிடுதல், நிதி உள்ளடக்கம், மகளிர் மற்றும் குழந்தைகள் மேம்பாடு உள்ளிட்ட பிரச்சனைகளுக்குத் தீர்வு காண்பதிலும் கிராம மக்களை ஈடுபடுத்த வேண்டும் என்று அமைச்சர் அறிவுறுத்தினார். உன்னத பாரத திட்டம் தொடர்பான செயல்விளக்கக் கையேடு ஒன்றை அமைச்சகம் உருவாக்கும் என்று திரு. ஜவ்டேகர் தெரிவித்தார். இந்த நிகழ்ச்சிக்கு இந்தியா முழுவதிலும் இருந்தும் வந்திருந்த பிரதிநிதிகளுக்குப் பாராட்டு தெரிவித்த அமைச்சர், அவர்களின் முயற்சிகள் வெற்றி பெற வாழ்த்துக்கள் கூறினார்.
மேலும் விவரங்களுக்கு: www.pib.nic.in என்ற வலைதளத்தைப் பார்க்கவும்.
(Visitor Counter : 221
தகவல் மற்றும் ஒலிபரப்பு அமைச்சகம்
51-ஆவது இந்திய சர்வதேச திரைப்பட விழா : நடுவர் குழு அறிவிப்பு
51-ஆவது இந்திய சர்வதேச திரைப்பட விழாவில் உலகெங்கும் உள்ள பிரபல திரைப்படத்துறையினர் சர்வதேச நடுவர் மன்ற குழுவில் அங்கம் வகிக்கின்றனர்.
திரு பப்லோ சீசரின்  தலைமையிலான குழுவில் திரு பிரசன்னா விதானாஜே , திரு அபு பக்கர் ஷாகி , திரு பிரியதர்ஷன் , திருமிகு ருபையாத் ஹொஸைன்  ஆகியோர் இடம் பெறுவார்கள்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1685989
பாதுகாப்பு அமைச்சகம்
இந்திய விமானப் படை தலைமைத் தளபதியின் வங்க தேச பயணம்
வங்கதேசத்தின் விமானப்படை தலைமை தளபதி ஏர் மார்ஷல் ஷேக் அப்துல் ஹன்னான் விடுத்திருந்த அழைப்பின் பெயரில் இந்திய விமானப் படையின் தலைமைத் தளபதி ஏர் சீஃப் மார்ஷல் ஆர்கேஎஸ் பதௌரியா, வங்கதேச விமானப்படை அகாடமியில் ஜூன் 28 அன்று ‘ஆளுநர் அணிவகுப்பு 2021ஐ’ முன்னிட்டு நடைபெற்ற அணிவகுப்பு நிகழ்ச்சி மற்றும் வீரர்கள் ராணுவத்தில் இணையும் விழாவில் கலந்து கொண்டார்.
வங்கதேச விடுதலையின் பொன்விழாவை முன்னிட்டு இந்த 2 நாள் பயணம் மிகவும் முக்கியத்துவம் பெற்றது. வெளிநாட்டு தளபதி ஒருவர் அணிவகுப்பை பார்வையிட்டு சிறப்பு விருந்தினராகக் கலந்து கொள்வது இதுவே முதல்முறையாகும். இந்தியா மற்றும் வங்கதேச ஆயுதப் படைகளுக்கு இடையேயான நட்புணர்வு மற்றும் நம்பிக்கையை இந்த நடவடிக்கை மேலும் வலுப்படுத்துகிறது.
பயிற்சியை நிறைவு செய்யும் வீரர்களிடையே உரையாற்றிய இந்திய விமானப்படையின் தலைமைத் தளபதி, சிறப்பான அணிவகுப்பில் ஈடுபட்டதற்காக அவர்களைப் பாராட்டியதோடு, இந்தியா மற்றும் வங்கதேசம் இடையேயான வரலாற்று சிறப்புமிக்க நட்புறவில் இருதரப்பு பாதுகாப்பு ஒத்துழைப்பு முக்கிய தூணாக விளங்குவதன் மூலம் பாதுகாப்பு இடையீடுகளின் அனைத்து அம்சங்களிலும் விரைவான வளர்ச்சி ஏற்பட்டிருப்பதாகக் குறிப்பிட்டார். பரஸ்பர நம்பிக்கை மற்றும் புரிதலின் அடிப்படையில் இரண்டு நாட்டு விமான படைகளின் தலைசிறந்த தொழில் நிபுணத்துவ உறவுமுறையின் பிரதிபலிப்பாக இந்த நிகழ்ச்சியை அவர் வர்ணித்தார். வங்கதேசத்தின் 50-வது ஆண்டு விடுதலையின் போது அந்நாட்டின் விமானப்படை அகாடமிக்கு வந்திருப்பது, ஏற்கனவே வலுவாக உள்ள இருநாடுகளின் பன்முகத் தன்மை வாய்ந்த கூட்டணிக்கு மேலும் உத்வேகம் அளிக்கும் என்று அவர் நம்பிக்கை தெரிவித்தார்.
தமது பயணத்தின்போது வங்கதேச விமானப் படை தலைமைத் தளபதி, ராணுவத் தளபதி, ஆயுதப்படைகள் பிரிவின் முதன்மை அதிகாரி ஆகியோருடன் மேற்கொண்ட கலந்துரையாடலின் போது, பாதுகாப்பு ஒத்துழைப்பை மேம்படுத்துவது தொடர்பாக ஏர் சீஃப் மார்ஷல் ஆர்கேஎஸ் பதௌரியா ஆலோசனை நடத்தினார். டாக்காவில் அவர் தங்கியிருந்தபோது இந்திய தூதர் மேதகு விக்ரம் கே துரைசுவாமியுடனும் அவர் கலந்துரையாடினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1731169
---
(Visitor Counter : 359
பிரதமர் அலுவலகம்
இந்தியா வந்துள்ள ஐரோப்பா மற்றும் பிரான்ஸ் வெளியுறவு விவகார அமைச்சருடன் பிரதமர் சந்திப்பு
இந்தியாவில் செப்டம்பர் 13 முதல் 15,2022 வரை பயணம் மேற்கொள்ளும் ஐரோப்பா மற்றும் பிரான்ஸ் வெளியுறவு விவகார அமைச்சர் திருமதி கேத்ரின் கலோனா இன்று பிரதமர் திரு மோடியை சந்தித்து பேசினார். இருதரப்பு மற்றும் பரஸ்பரம் நலன் சார்ந்த விவகாரங்கள் தொடர்பான ஆலோசனைக்கிடையே, நட்புறவு மற்றும் ஒத்துழைப்பு குறித்த அதிபர் திரு மேக்ரோனின் தகவலை அமைச்சர் பிரதமரிடம் தெரிவித்தார். அப்போது பாரீசிலும், ஜெர்மனியின் ஸ்கால்ஸ் எல்மாவிலும் அதிபர் திரு மேக்ரோனை அண்மையில் சந்தித்து பேசியது குறித்து பிரதமர் திரு மோடி நினைவு கூர்ந்தார். வாய்ப்பிருந்தால் இந்தியா வருகை தரும் அதிபரை வரவேற்க தாம் தயாராக இருப்பதாகவும் அவர் தெரிவித்தார்.
-----------------
(
எரிசக்தி அமைச்சகம்
கொவிட்-19ஐ முறியடிக்க அறிவிக்கப்பட்டுள்ள ஊரடங்குக்கு இடையே எரிசக்தி அமைச்சகத்தின் பொதுத்துறை நிறுவனமான ஆர்இசி நிவாரணப் பணிகளை அதிகரித்துள்ளது
ஶ்ரீநகரில் இருந்து கன்னியாகுமரி வரை, ஜாம் நகரிலிருந்து ஷில்லாங் வரை, கொவிட்-19 பெருந்தொற்றைப் போல, அன்றாடக் கூலித் தொழிலாளர்கள் பட்டினியுடன் பரிதவிப்பது பெரும் அச்சுறுத்தலாக உருவெடுத்துள்ளது. இவர்களில் பலர் இந்தியாவின் பல்வேறு பகுதிகளில் இருக்கும் புலம் பெயர்ந்த தொழிலாளர்கள் ஆவர். அவர்களது அவல நிலையை நன்கு உணர்ந்த மத்திய எரிசக்தி அமைச்சகத்தின் நிர்வாகக் கட்டுப்பாட்டில் இயங்கும், நாட்டின் மின்துறை திட்டங்களுக்கு நிதியளித்துவரும், பொதுத்துறை நவரத்னா நிறுவனமான ஊரக மின்மயமாக்கல் கழகம் ஆர்இசியின் பெருநிறுவன சமூகப் பொறுப்புடைமை பிரிவான ஆர்இசி அறக்கட்டளை, பொது ஊரடங்கு நிலையில் இதுவரை, 76,000 தினக்கூலி தொழிலாளர்கள் மற்றும் அவர்களது குடும்பத்தினருக்கு, சமைத்த உணவு, ரேசன் பொருட்கள், பயன்பாட்டுப் பொட்டலங்கள், முகக்கவசங்கள், கிருமிநாசினிகள் ஆகியவற்றுடன் தங்குவதற்கு இடமும் அளித்து வருகிறது. ஆர்இசி அறக்கட்டளை ஏற்கனவே இதற்காக ரூ.7 கோடியை அனுமதித்துள்ளது. மேலும் உதவி வழங்க ஏற்கனவே திட்டமிட்டுள்ளது.
மத்திய எரிசக்தி மற்றும் புதிய, புதுப்பிக்கத்தக்க எரிசக்தி துறை அமைச்சர் திரு. ஆர்.கே.சிங்கின் அழைப்பை ஏற்று, கொவிட் பெருந்தொற்றுக்கு எதிரான இந்தியாவின் போராட்டத்துக்கு உதவும் வகையில், பிரதமர் அவசரகால குடிமக்கள் உதவி மற்றும் நிவாரண நிதிக்கு  ஆர்இசி ஏற்கனவே ரூ.150 கோடி நன்கொடை வழங்கியுள்ளது. இது தவிர, ஆர்இசியின் அனைத்து ஊழியர்களும் தாங்களாகவே முன்வந்து தங்கள் ஒரு நாள் ஊதியத்தை பிரதமர் தேசிய நிவாரண நிதிக்கு வழங்கியுள்ளனர்.
ஆர்இசி அறக்கட்டளை, மாநிலங்களின் மின் விநியோக அமைப்புகளுடன் சேர்ந்து, உணவு தானியங்கள், முகக்கவசங்கள், கிருமிநாசினிகள் உள்ளிட்ட பயன்பாட்டுப் பொருட்களை வழங்கி வருகிறது.
(
பாதுகாப்பு அமைச்சகம்
உள்நாட்டிலேயே உருவாக்கப்பட்ட 2 போர்க்கப்பல்களை பாதுகாப்புத்துறை அமைச்சர் மும்பையில் இன்று தொடங்கிவைத்தார்
இந்திய கடற்படை இரண்டு முன்னணி போர்க்கப்பல்களான சூரத், உதய்கிரி ஆகியவற்றை மும்பையில் இன்று பாதுகாப்புத்துறை அமைச்சர் திரு ராஜ்நாத் சிங் தொடங்கி வைத்தார். இதில் சூரத் போர்க்கப்பல், ஏவுகணைகளைத் தாக்கி அழிக்கவல்லது. உதய்கிரி, ரேடாருக்கு தென்படாமல் இயங்கும் தன்மை கொண்டதாகும்.
இந்த நிகழ்ச்சியில் உரையாற்றிய பாதுகாப்புத்துறை அமைச்சர், நாட்டின் கடல்சார் திறனை அதிகரிக்கும் அசைக்க முடியாத அரசின் உறுதிப்பாட்டுக்கு இந்தப் போர்க்கப்பல்கள் வலு சேர்ப்பதாகத் தெரிவித்தார். தற்சார்பு இந்தியா என்பதற்கு இணங்க கப்பல்கள் உருவாக்கப்பட்டுள்ளதாக தெரிவித்த அவர், கப்பல்களைக் கட்டிய மசாகான் தளத்தைப் பாராட்டினார்.
இந்தியாவின் தற்சார்பு கொள்கைக்கு இணங்க தயாரிக்கப்பட்ட இரு போர்க்கப்பல்களும் இந்திய கடற்படையின் வலிமைக்கு மேலும் வலுசேர்ப்பவை என்று திரு ராஜ்நாத் சிங் கூறினார். இந்தியாவின் வளர்ந்து வரும் உள்நாட்டுத் திறனுக்கு உதாரணமாக இந்த கப்பல்கள் திகழ்கின்றன என்று கூறிய அவர், இக்கப்பல்கள் மிக அதி நவீன ஏவுகணைகளை தாக்கிச் செல்லும் திறன் கொண்டவை என்றும், எதிர்கால தேவைகளையும் இவை பூர்த்தி செய்யும் என்றும் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1825981
சிறப்பு சேவைகள் மற்றும் கட்டுரைகள்
முன்னெப்போதும் இல்லாத வகையில் ரூ. 27,040 கோடி கடனுதவி வழங்கி நபார்டு சாதனை
நபார்டு வங்கியின் தமிழ்நாடு மண்டல அலுவலக தலைமை பொது மேலாளர் திரு.எஸ். செல்வராஜ் இன்று பத்திரிக்கையாளர்களை சந்தித்து, நபார்டு வங்கியின் கடந்த நிதியாண்டு செயல்பாடுகள் பற்றி எடுத்துக் கூறினார். 2020-21ஆம் ஆண்டில் முன் எப்போதுமில்லாத வகையில் ரூ. 27,040 கோடி அளவுக்கு நபார்டு கடனுதவி வழங்கி உள்ளது; இது முந்தைய நிதியாண்டில் வழங்கப்பட்ட ரூ. 14,458 கோடியை விட 87% அதிகமாகும். தமிழக அரசு மற்றும் அரசுசார் - நிறுவனங்கள், நபார்டு வங்கி பணியாளர்களின் அர்பணிப்புடன் கூடிய உழைப்பு, நபார்டின் வெளிப்படைத் தன்மை நிறைந்த செயல்பாடு ஆகியவையே இந்த சாதனைக்கு மூன்று முக்கிய காரணங்களாக அவர் குறிப்பிட்டார்.
இந்த பத்திரிகையாளர் சந்திப்பின்போது, நபார்டு வங்கியின் பொது மேலாளர்கள் திரு பைஜு என் குரூப், திருமதி. என், நீரஜா, திரு. ஸ்ரீபதி எஸ். கல்குரா மற்றும் துணைப் பொது மேலாளர்கள் திருமதி நசியா நிஜாமுதீன், திருமதி எஸ். பிருந்தா, திரு. டி. மித்ரா, டாக்டர் எஸ். சுதர்சன் ஆகியோர் உடன் இருந்தனர்.
இந்தத் தகவல் சென்னை நபார்டு அலுவலகம் வெளியிட்டுள்ள செய்திக் குறிப்பில் தெரிவிக்கப்பட்டுள்ளது.
குடியரசுத் தலைவர் செயலகம்
ஆயுஷ்மான் பவ இயக்கத்தை குடியரசுத் தலைவர் தொடங்கி வைத்தார்
குடியரசுத் தலைவர் திருமதி திரௌபதி முர்மு இன்று  காந்திநகரில் உள்ள ஆளுநர் மாளிகையில் நடைபெற்ற நிகழ்ச்சியில் ஆயுஷ்மான் பவ இயக்கத்தை காணொலி மூலம் தொடங்கி வைத்தார்.
இந்த நிகழ்ச்சியில் பேசிய குடியரசுத் தலைவர், ஆயுஷ்மான் பவ இயக்கத்தின் குறிக்கோள், எந்த கிராமும் எந்தவொரு நபரும் தரமான சுகாதார சேவைகளில் இருந்து விடுபடக்கூடாது என்பதாகும் என கூறினார். உலகளாவிய சுகாதார பாதுகாப்பு இலக்கை அடைவதில் நமது நாட்டை இது வெற்றியடையச் செய்யும் என்று அவர் கூறினார். ஒவ்வொரு நபரும் ஒவ்வொரு குடும்பமும் ஆரோக்கியமாக இருந்தால், ஆரோக்கியமான இந்தியாவை உருவாக்குவதற்கான உறுதி நிறைவேற்றப்படும் என்று அவர் தெரிவித்தார். இந்த இலக்கை அடைவதற்கு பல அமைச்சகங்கள் இணைந்து அணுகுமுறை கடைப்பிடிக்கப்படுவது குறித்து அவர் மகிழ்ச்சி தெரிவித்தார். இதுபோன்ற பெரிய இலக்குகளை அடைய அனைவரின் ஒத்துழைப்பும் உதவியாக இருக்கும் என்று அவர் கூறினார்.
அனைத்து பயனாளிகளுக்கும் ஆயுஷ்மான் அட்டைகள் வழங்கப்படுவதாகக் குடியரசுத் தலைவர் கூறினார். சுகாதாரம், ஆரோக்கியம் மற்றும் ஊட்டச்சத்து குறித்து கிராம மக்களுக்கு விழிப்புணர்வை ஏற்படுத்த ஆயுஷ்மான் கூட்டங்களை ஏற்பாடு செய்தல்; ஆயுஷ்மான் விழாக்களை ஏற்பாடு செய்தல், மற்றும் வீடுகளுக்கே ஆயுஷ்மான் பாரத் திட்டப் பயன்களை வழங்குதல் ஆகியவற்றின் கீழ் பல்வேறு சேவைகளை வழங்குவது பாராட்டுக்குரியதாகும் என அவர் தெரிவித்தார்.
பல துறைகளில் புதிய தொழில்நுட்பம் மற்றும் செயல்பாடுகளை பின்பற்றுவதில் இந்தியா மிகுந்த முன்னேற்றத்தைக் கண்டு வருவதாகக் குடியரசுத் தலைவர் கூறினார். ஆயுஷ்மான் பாரத் டிஜிட்டல் இயக்கம், 2021-ம் ஆண்டு செப்டம்பரில் தொடங்கப்பட்டது குறித்து அவர் மகிழ்ச்சி தெரிவித்தார். மற்ற துறைகளைப் போலவே சுகாதார சேவைகள் துறையிலும் டிஜிட்டல் நடைமுறைகளுக்கு இந்தியா முன்னுதாரணமாக இருக்கும் என்று அவர் தெரிவித்தார்.
ஆயுஷ்மான் பவ இயக்கம் என்பது மத்திய சுகாதார மற்றும் குடும்ப நல அமைச்சகத்தின் ஒரு விரிவான நாடு தழுவிய சுகாதார முன்முயற்சியாகும். இது நாட்டின் ஒவ்வொரு கிராமம் மற்றும் நகரத்தையும் சென்றடையும் வகையில் விரிவான சுகாதார சேவைகளை வழங்குவதை நோக்கமாகக் கொண்டுள்ளது. 2023 செப்டம்பர் 17 முதல் அக்டோபர் 2 வரை இந்த இயக்கம் செயல்படுத்தப்படும்.
பிரதமர் அலுவலகம்
ஜூலை 15 அன்று பிரதமர் வாரணாசி செல்கிறார்
ரூ. 1500 கோடி மதிப்பிலான திட்டங்களை பிரதமர் திறந்து வைத்து, அடிக்கல் நாட்டுகிறார்
ஜூலை 15, 2021 அன்று பிரதமர் திரு நரேந்திர மோடி வாரணாசிக்குப் பயணம் மேற்கொள்ளவிருக்கிறார். தமது பயணத்தின் போது பல்வேறு வளர்ச்சித் திட்டங்களை பிரதமர் தொடங்கி வைத்து, அடிக்கல் நாட்டுவார்.
முற்பகல் 11 மணிக்கு, பனாரஸ் இந்து பல்கலைக்கழகத்தில் 100 படுக்கைகள் கொண்ட தாய் மற்றும் குழந்தை மருத்துவப் பிரிவு, கோடௌலியாவில் பல அடுக்குகள் கொண்ட வாகன நிறுத்தம், கங்கை ஆற்றில் சுற்றுலா வளர்ச்சிக்கான ரோ ரோ கப்பல்கள், வாரணாசி காசிபூர் நெடுஞ்சாலையில் மூன்று வழி மேம்பாலங்கள் உள்ளிட்ட பல்வேறு மக்கள் நல திட்டங்களை பிரதமர் திறந்து வைப்பார். ரூ. 744 கோடி மதிப்பிலான திட்டங்கள் பயன்பாட்டிற்கு வரும். மேலும் ரூ. 839 கோடி மதிப்பில் பல்வேறு திட்டங்கள் மற்றும் பொது பணிகளுக்கு அவர் அடிக்கல் நாட்டுவார். மத்திய பெட்ரோ ரசாயனங்கள் பொறியியல் மற்றும் தொழில்நுட்ப மையத்தின் திறன் மற்றும் தொழில்நுட்ப ஆதரவு மையம், ஜல் ஜீவன் இயக்கத்தின் கீழ் 143 ஊரக திட்டங்கள், கார்கியான்வில் ஒருங்கிணைக்கப்பட்ட மாம்பழம் மற்றும் காய்கறி கிடங்கு உள்ளிட்டவை இதில் அடங்கும்.
பகல் 12:15 மணிக்கு, ஜப்பான் ஆதரவுடன் கட்டமைக்கப்பட்டுள்ள சர்வதேச ஒத்துழைப்பு மற்றும் மாநாட்டு மையமான ருத்ராக்ஷை பிரதமர் திறந்து வைப்பார். அதன்பிறகு, பிற்பகல் 2 மணிக்கு பனாரஸ் இந்து பல்கலைக்கழகத்தில் தாய் மற்றும் குழந்தை மருத்துவப் பிரிவை அவர் ஆய்வு செய்வார். மேலும் கொவிட் தொடர்பான தயார்நிலை குறித்து அதிகாரிகள் மற்றும் மருத்துவர்களுடன் பிரதமர் கலந்துரையாடுவார்.
பிரதமர் அலுவலகம்
டாக்டர் ஸ்ரீ ஸ்ரீ ஸ்ரீ சிவக்குமார சுவாமிகளின் பிறந்தநாளை முன்னிட்டு பிரதமர் மரியாதை
டாக்டர் ஸ்ரீ ஸ்ரீ ஸ்ரீ சிவக்குமார சுவாமிகளின் பிறந்தநாளை முன்னிட்டு பிரதமர் திரு நரேந்திர மோடி அவருக்கு மரியாதை செலுத்தியுள்ளார்.
ட்விட்டர் வாயிலாக அவர் கூறியிருப்பதாவது:
“டாக்டர் ஸ்ரீ ஸ்ரீ ஸ்ரீ சிவக்குமார சுவாமிகளின் பிறந்தநாள் என்னும் சிறப்பு தருணத்தில் அவரை வணங்குகிறேன். லட்சக்கணக்கான மக்களிடையே அவர் மிகப்பெரிய தாக்கத்தை ஏற்படுத்தி உள்ளார். சமூகத்திற்கு சேவையாற்றுவதற்கும், மக்களுக்கு அதிகாரம் அளிப்பதற்கும் அவர் அதிக முன்னுரிமை வழங்கினார். அவரது கனவுகளை நிறைவேற்றும் வகையில் நாம் எப்பொழுதும் பணியாற்றுவோம்.”
சுகாதாரம் மற்றும் குடும்ப நலத்துறை அமைச்சகம்
சர்வதேச கொவிட் நிவாரண உதவிகளின் அண்மைத் தகவல்கள்
கொவிட் தொற்றின் பாதிப்பு பெரும் மடங்கு நாட்டில் உயர்ந்திருப்பதால் கடந்த ஏப்ரல் 27-ஆம் தேதி முதல் பல்வேறு நாடுகளும், அமைப்புகளும் நிவாரண மருத்துவ உபகரணங்கள் மற்றும் கருவிகளை வழங்கி வருகின்றன.
2021 ஏப்ரல் 27 முதல் மே 25 வரை பல்வேறு நாடுகள் மற்றும் அமைப்புகள் அனுப்பிய 17,831 பிராணவாயு செறிவூட்டிகள், 18,111 பிராணவாயு சிலிண்டர்கள், 19 பிராணவாயு உற்பத்திக் கருவிகள், 13,489 செயற்கை சுவாசக் கருவிகள், சுமார் 6.9 லட்சம் ரெமிடெசிவிர் குப்பிகள், 12 லட்சம் ஃபேவிபிரவிர் மாத்திரைகள் ஆகியவை மாநிலங்களுக்கும், யூனியன் பிரதேசங்களுக்கும் வழங்கப்பட்டுள்ளன.
2021 மே 24/25 அன்று வுல்ஃப்ஸ்பெர்க் , குவைத் , பிரிட்டிஷ் ஆக்சிஜன் கம்பெனி , அமெரிக்க இந்திய கூட்டு மன்றம், சிஐஐ இந்திய வர்த்தக மன்றம் , வேர்ல்டு இன் ஹார்மனி அரசு சாரா நிறுவனம் , இந்திய தூதரகம்  ஆகியவற்றிடமிருந்து பெறப்பட்ட முக்கியப் பொருட்கள்:
• பிராணவாயு செறிவூட்டிகள்: 76
• பிராணவாயு சிலிண்டர்கள்: 1,810
• செயற்கை சுவாசக் கருவிகள்: 40
பல்வேறு நாடுகள் மற்றும் அமைப்புகளிடமிருந்து வழங்கப்படும் பொருட்கள் மாநிலங்களுக்கும் யூனியன் பிரதேசங்களுக்கும் துரிதகதியில் அனுப்பி வைக்கப்படுகின்றன.
இதனை பிரத்தியேக ஒருங்கிணைப்பு மையத்தின் வாயிலாக மத்திய சுகாதார அமைச்சகம் விரிவாகக் கண்காணித்து வருகின்றது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1721877
----
(Visitor Counter : 185
பிரதமர் அலுவலகம்
இந்திய பாராலிம்பிக் விளையாட்டு குழுவினருக்கு பிரதமர் தமது இல்லத்தில் விருந்து அளித்தார்
நீங்கள்தான் நாட்டின் தூதர்கள், உலக அரங்கில் தேசத்தின் புகழை உயர்த்தியுள்ளீர்கள்: பிரதமர்
ஒட்டுமொத்த குழுவினரின் அசைக்க முடியாத மனநிலை மற்றும் உறுதித்தன்மையை பிரதமர் பாராட்டினார்
மக்களை ஊக்கப்படுத்தவும், மாற்றம் ஏற்படுத்த உதவும் வகையிலும், விளையாட்டுக்கு வெளியேயும் சில துறைகளைக் கண்டறிந்து அவற்றிலும் ஈடுபடுமாறு பாராலிம்பிக் வீரர்களுக்கு பிரதமர் அறிவுறுத்தினார்
தொடர்ச்சியான வழிகாட்டுதல், ஊக்குவிப்பு மற்றும் ஆதரவளித்த பிரதமருக்கு வீரர்கள் நன்றி தெரிவித்தனர்
இந்திய பாராலிம்பிக் விளையாட்டு குழுவினருக்கு பிரதமர் திரு நரேந்திர மோடி இன்று தமது இல்லத்தில் விருந்து அளித்தார். பாரா தடகள வீரர்களும் அவர்களது பயிற்சியாளர்களும் இதில் கலந்து கொண்டார்கள்.
ஒட்டுமொத்த குழுவினருடன் பிரதமர் இயல்பாகக் கலந்துரையாடினார். போட்டிகளில் வரலாற்று சிறப்பு மிக்க சாதனையைப் படைத்த அவர்களுக்கு பிரதமர் பாராட்டு தெரிவித்தார். அவர்களது இந்த சாதனை, விளையாட்டு சமூகம் மொத்தத்திற்கும் ஊக்கமளிக்கும் என்றும், விளையாட்டுகளில் முன்னேற இளம் வீரர்களுக்கு எழுச்சியூட்டும் என்றும் அவர் தெரிவித்தார். அவர்களது செயல் திறனால் விளையாட்டு குறித்த விழிப்புணர்வு பெருமளவு அதிகரித்திருப்பதாகவும் அவர் கூறினார்.
குறிப்பாக, குழுவினரின் அசைக்கமுடியாத மனநிலை மற்றும் உறுதிப்பாட்டைப் பாராட்டிய பிரதமர், பாரா தடகள வீரர்கள் தங்களது வாழ்வில் எதிர்கொண்ட பல்வேறு கடினமான தடைகளைக் கருத்தில் கொண்டு இந்த செயல்திறன் போற்றத்தக்கது என்று கூறினார். போட்டிகளில் வெற்றி பெறாத வீரர்களின் மனநிலையை ஊக்குவிக்கும் வகையில், உண்மையான விளையாட்டு வீரர், வெற்றி, தோல்விகளால் துவளாமல் முன்னேறிச் செல்வார் என்று பிரதமர் குறிப்பிட்டார். அந்த பாரா வீரர்கள் தான் நாட்டின் தூதர்கள், தங்களது குறிப்பிடத்தக்க செயல்திறனால் உலக அரங்கில் தேசத்தின் புகழை வீரர்கள் உயர்த்தியிருப்பதாக பிரதமர் தெரிவித்தார்.
தங்களது தவம், புருஷார்த்தம் மற்றும் பராக்கிரமம் வாயிலாக மக்கள் தங்கள் மீது கொண்டிருந்த பார்வையை தடகள வீரர்கள் மாற்றியிருப்பதாக பிரதமர் குறிப்பிட்டார். விடுதலையின் அம்ருத் மஹோத்ஸவ கொண்டாட்டத்தின் இந்தக் காலகட்டத்தில் மக்களை ஊக்கப்படுத்தவும், மாற்றம் ஏற்படுத்த உதவும் வகையிலும், விளையாட்டுக்கு வெளியேயும் சில துறைகளைக் கண்டறிந்து அவற்றிலும் ஈடுபடுமாறு பாராலிம்பிக் வீரர்களுக்கு பிரதமர் அறிவுறுத்தினார்.
தங்களுக்கு அழைப்பு விடுத்த பிரதமருக்கு நன்றி தெரிவித்த பாராலிம்பிக் தடகள வீரர்கள், அவருடன் மேசையைப் பகிர்ந்து கொள்வதே மிகப்பெரும் சாதனை என்று குறிப்பிட்டனர். குறிப்பாக, தங்களது முயற்சிகள் அனைத்திற்கும் தொடர்ச்சியான வழிகாட்டுதல், ஊக்குவிப்பு மற்றும் ஆதரவு அளித்து வரும் பிரதமருக்கு நன்றி தெரிவித்ததுடன், பிரதமரிடம் இருந்து தொலைப்பேசியில் தங்களுக்கு வாழ்த்து தெரிவிக்கப்பட்டது என்பதை அறிந்து பிற நாட்டு வீரர்கள் வியப்படைந்ததாக அவர்கள் தெரிவித்தனர். தங்களது பயிற்சிக்கு தேவையான சிறந்த ஏற்பாடுகளை அரசு எவ்வளவு தீவிரமாக மேற்கொண்டது என்பதை அவர்கள் சுட்டிக்காட்டினார்கள்.
பல்வேறு வீரர்கள் தாங்கள் பதக்கம் வென்ற விளையாட்டு உபகரணங்களில் தங்களது கையொப்பமிட்டு அதனை பரிசாக பிரதமருக்கு அளித்தனர். அனைத்து வீரர்களும் கையொப்பமிட்ட அங்கியும் பிரதமருக்கு பரிசாக வழங்கப்பட்டது. விளையாட்டு உபகரணங்கள் ஏலம் விடப்படும் என்ற பிரதமரின் கருத்தை வீரர்கள் வரவேற்றனர். மத்திய விளையாட்டுத்துறை அமைச்சர் மற்றும் சட்டத்துறை அமைச்சர் ஆகியோரும் இந்த நிகழ்ச்சியில் கலந்து கொண்டனர்.
குடியரசுத் துணைத் தலைவர் செயலகம்
குடியரசுத் துணைத் தலைவருக்கு கொவிட்-19 தொற்று இல்லை, வழக்கமான பணிகளை விரைவில் தொடங்குவார் என்று எதிர்பார்க்கப்படுகிறது
குடியரசுத் துணைத் தலைவர் திரு எம் வெங்கையா நாயுடுவிற்கு கொவிட்-19 தொற்று இல்லை என்று மருத்துவ பரிசோதனையில் இன்று தெரியவந்துள்ளது. கடந்த செப்டம்பர் 29ஆம் தேதி அவருக்கு தொற்று இருப்பது கண்டறியப்பட்டதைத் தொடர்ந்து அவர் வீட்டில் தம்மை தனிமைப்படுத்திக் கொண்டார்.
இந்த நிலையில், எய்ம்ஸ் மருத்துவர்கள் குழு இன்று அவருக்கும் அவரது மனைவி திருமதி உஷா நாயுடுவுக்கும் மேற்கொண்ட மருத்துவப் பரிசோதனையில், இருவருக்கும் தொற்று இல்லை என்பது கண்டறியப்பட்டுள்ளது.
திரு வெங்கையா நாயுடுவின் உடல்நிலை சீராக இருப்பதைத் தொடர்ந்து, மருத்துவர்களின் ஆலோசனைப்படி அவர் தமது பணிகளை விரைவில் தொடங்குவார் என்று எதிர்பார்க்கப்படுகிறது. தனக்காக பிரார்த்தனை செய்த அனைவருக்கும் குடியரசுத் துணைத் தலைவர் தமது நன்றிகளைத் தெரிவித்துக் கொண்டார்.
பிரதமர் அலுவலகம்
கொரோனா வைரஸைக் கட்டுப்படுத்த வலுவான உத்தியை வகுக்குமாறு சார்க் நாடுகளுக்கு பிரதமர் வலியுறுத்தல்
கொரோனா வைரஸ் தொற்று பரவாமல் தடுப்பதற்கு உரிய வலுவான உத்தியை வகுக்குமாறு சார்க் நாடுகளை பிரதமர் திரு நரேந்திர மோடி கேட்டுக் கொண்டுள்ளார். பூமிக்கோளத்தை ஆரோக்கியமானதாக மாற்றுவதற்கு உரிய பங்களிப்பை செலுத்தி, உலகுக்கே முன்மாதிரியாக சார்க் நாடுகள் திகழ வேண்டும் என்றும் அதற்கு, சார்க் நாடுகள் ஒன்று சேர்ந்து காணொலி காட்சி மூலம் விவாதித்து உரிய உத்திகளை வகுக்க வேண்டும் என்றும் அவர் யோசனை தெரிவித்துள்ளார்.
இது தொடர்பாக பல ட்விட்டர் பதிவுகளை வெளியிட்டுள்ள பிரதமர், உலக மக்கள் தொகையில் குறிப்பிடத்தக்க இடத்தில் உள்ள தெற்காசியா அதன் மக்களுக்கு ஆரோக்கியத்தை உறுதிசெய்து வருகிறது என்பதை எடுத்துக் காட்ட வேண்டும் என்று வலியுறுத்தியுள்ளார். கொவிட்-19 தொற்றை எதிர்த்து கட்டுப்படுத்த அரசு பல்வேறு மட்டத்தில் உரிய அனைத்து முயற்சிகளையும் மேற்கொண்டு வருவதாக அவர் கூறினார்.
Narendra Modi
✔@narendramodi
நமது பூமிக்கோளம் கொவிட் -19 வைரசை எதிர்த்து போராடி வருகிறது. அதைக் கட்டுப்படுத்த அரசுகளும் மக்களும் பல்வேறு மட்டங்களில் முயற்சி செய்து வருகின்றனர்.
உலக மக்கள் தொகையில் குறிப்பிடத்தக்க அளவைக் கொண்ட தெற்காசியா, தனது மக்கள் ஆரோக்கியமாக வாழ்வதை உறுதி செய்யவேண்டும்.
Narendra Modi
✔@narendramodi
கொரோனா வைரஸைக் கட்டுப்படுத்த சார்க் நாடுகளின் தலைவர்கள் வலுவான உத்தியை வகுக்க வேண்டும் என்று நான் கேட்டுக்கொள்ள விரும்புகிறேன்.
காணொலி காட்சி மூலம் நமது மக்களின் ஆரோக்கியத்தைப் பாதுகாப்பது குறித்து நாம் விவாதிக்க முடியும்.
நாம் அனைவரும் ஒன்று சேர்ந்து உலகிற்கே முன்மாதிரியாக திகழ்வதுடன், ஆரோக்கியமான பூமிக்கோளத்தை உருவாக்க நமது பங்களிப்பைச் செலுத்த முடியும்.
----
(